कांटी आ मरिया जजिमान आ पुरहितक सम्बन्ध पता नइ कोदारि आ बेंटक संबंध छैक वा कांटी आ मरिया क' । बुझाइत तऽ एहिना छइ जे एगो मरिया हेतै त' दोसर के कांटी बनय्यै पड़तै । आ एहनो कोनो जोगाड़ नइ बैसै छैक जे कांटियो रहि के मरिया क' मारि नइ खाए पड़ै । आ मरिया रहि के केओ ऋषि मुनि बनल रहए ,से हमरा जनैत तऽ असंभवे बूझू . . . . . ओना हम पुरहित रहियइ आ हमर भरि दिन जजिमनिके मे बीतए . . . . . . वियाहे-श्राद्ध नइ ,मारि-पीट , गारि-उपराग ,टोना-मानी सभक हिस्सा । हअर जोतनइ ,चौकी केनए ,बाउग केनइ ,कमौनी ,पानि देनए ,खाद छिटनइ ,जजात के घोघेनए ,दाना पुष्ट भेनए ,कीड़ा लागनइ ,दवाइ के स्प्रे ,सूखनए ,काटनए ,दउनी वा झंटेनइ ,कखनो कखनो मशीन सँ दउनी. . . . . . . . . . अन-पानि सुखेनए आ कोठी अथवा बोरा मे राखनए . . . . . . . ऐ सब प्रक्रिया मे हमर सक्रिय भागेदारी रहैत छलै आ हम दिने नइ गुनैत रहियइ ,कखनो कखनो सलाहक स्वरूप समाजिक आ वैज्ञानिक सेहो भ' जाइत रहै । हम कोनो मार्क्सवादी बात नइ करैत छी ,ने हम ई मानैत छी जे उत्पादन प्रक्रिया मे हमर समान भागेदारी रहै . . . . . . . ने विश्वास क' स्तर पर ने समाजक स्तर पर ।
 वैदिक कर्म शुभक हो वा अशुभक ,जजिमान सभ एकटा खास नजरि सँ पुरहित कें देखैत छलखिन । हुनका लेल आदर्श पुरहित ओ भेल जे मैल चिकाठि पहिरने हो ,चाहे धोती हो वा कुरता एक दरजन ठाम ओइ पर चिप्पी हो । अहांक मोंछ-दारही बरहल हेबाक चाही ,अहां टुटलकी चप्पल या बिना चप्पले के यात्रा करैत हो । यदि अहां साफ-सूतरा कपड़ा-लत्ता पहिरने छी आ पएर मे जुत्तो हो तखन त' बूझू जे ने केवल अहांक धर्म भ्रष्ट अछि बल्कि जजिमनिका मे कनफुसकी क' केंद्रविंदु सेहो अछि । सब कहत 'देखियौ ने कनेक जुत्ता देखियौ ,बाप के खड़ाम खटखटबैत जिनगी गुजरि गेलेन आ बेटा . . . . . . ' आ फेर तखन बहुत रास खिस्सा एहनो जइ मे हुनकर बाप आ बाबा हमरा बाबू आ बाबा के खाली पएर देखि द्रवित भ' गेलखिन आ प्लास्टिक वला जुत्ता वा चप्पल वा खड़ाम दऽ देने हेथिन ।
 आ भाय लोकनि ध्यान देबै मैथिली मे एहन कहबी सबसँ बेशी छैक ,जइ मे अहांक तुलनात्मक महत्ता स्पष्ट होइत अछि मतलब नीचा दिस ,खराब दिस ,जेना कि 'बापक नाम लत्ती फत्ती ,बेटाक नाम कदीमा ' ,'खाए लेल खेसारी आ . . . . . पोछै लेल जिलेबी ' , 'पूजी . . . . नइ चाभी क' झब्बा ' , 'नमहर नाग बैसल छथि आ ढ़ोरहाय मांगै पूजा ' आदि आदि । आ ई सभ कहबी जत्ते लौकिक अनुभव सँ भरल होए अहांक अपमानित करबा लेल पर्याप्त रहै । मुदा ई सुनला के बादो कोनो उत्तर नइ देबाक रहए । एगो बात ईहो छलै जे जकरा कर्म करबाक रहै ,ओ चाहे किछो पहिरए ,खाए ,पीबए ,अहांक लेल खास ड्रेसकोड । मतलब बाप मरै फलनमा के आ केश छिलाबैथ पंडित राम ।
 सम्मान आ अपमानक एहन दुर्लभ संगति हमरा मूने कोनो सभ्यता ,कोनो समाज मे असंभव अछि । आ मैथिल ब्राह्मणक चरम लक्ष्य सभ दिन चूड़े दही रहल । हरिमोहन बाबूक दार्शनिक अंदाज जत्ते 'खट्टर कका क' तरंग' मे चूड़ा दही चीनी मे विस्तार लैत अछि ,ओहियो सँ बेशी । एकटा भोजन . . . . . . नइ भोजने मात्र नइ. . . . . अलगे आकर्षण . . . . . . अलगे नशा । एकटा सुस्ती ,संतोषक भाव । त्रिगुण केवल सानै काल तक ,ओकरा बाद विषम भावक सह-अस्तित्व । दांत चूड़ा पर प्रहार करैत आ जीभ आ कंठ दही के ससारैत आ चीनी मुंहक सभ अंग सँ मेलजोल बरहाबैत । अंत मे विषमता समाप्त आ सभ तत्व अपन अपन वैशिष्ट्य के समाप्त करैत . . . . . . . । आ चूड़ा दही एहन नै बुझियौ जे केवल खाइए वला मे सुस्ती बरहाबैत हो ,खुएनहार मे सेहो तेहने आलस्य बरहाबैत छैक । चूड़ा दही खुएबा मे अहांक करबा के की अछि ? चुड़ा कुटाएल बोरा मे राखल ,दही पौरल आ चीनी दोकान सँ खरीदल ,तखन त' मात्र अंचारक सहारे सेहो अहांक 'ए' ग्रेड मिलि सकैत छैक . . . . . हम धर्म ,पुण्य आ पितरक बात अखन नइ क' रहल छी । जे होए चूड़ा दहीक नशा एहन रहै जे इसकुलक समै मे इसकुल कालेजक समै मे कालेज छोड़लियइ । ने घअर दुआरि ने खेती बाड़ी । कोन कुटुम कोन कुटमैती । ने समाजक नौत-निमंत्रण ने पावनि तिहारि । बस अर्जुन जँका . . . संभवतः ओ मांसाहारी रहै तें माछक आंखि मे तीर मारलकए आ हम सर्वाहारी मैथिल . . . . चूड़ा दही क' गंध दिस आंखि मूनने बरहैत आ हमर प्रेम चातको सँ बेशी ,हम्मर धियान बगुलो सँ बेशी ,हमर क्रोध सिंहो सँ बेशी आ हमर भूख सांपो सँ बेशी आन्हर। मुदा रूकू महराज हम किछु बेशीए बाजि गेलौं हमर भूख चाहे जेहन होए दुर्वासा आ भृगुक क्रोध किताबे तक सीमित रहलै ,हम अपन जिनगी मे त' नइ देखलियै जे केओ जजिमान अहांक उचितो क्रोध कें सकारने हएत । भृगु अपन क्रोध कें ने छिपेलखिन ने सम्हारलखिन आ भगवान विष्णु के धएले लाति करेजा पर मारि देलखिन आ भगवानो केहन त' पूछलखिन 'हे ब्राह्मण श्रेष्ठ चोट त' नइ लागल । हम्मर करेज त' पाथरक अछि ,मुदा अहांक पएर त' कमलोऽ सँ बेशी कोमल ' । ई प्रसंग ब्राह्मणवादक संरक्षणक एकटा नमूना अछि कि कोना वैचारिक स्तर पर यथास्थितिवादक समर्थन कएल गेलै । फेर लक्ष्मी क' क्रोध आ पुनः भृगु कें क्रोधित भऽ कें भृगुसंहिता लिखनए आ लक्ष्मी के संबोधित ई गर्वोक्ति कि 'जे ब्राह्मण ई पोथी परहत ,ओकरा लग तों दौड़ल जेबहीं ' ।
 ई पंडित जी छलखिन ,एहन तारनहार जे मंत्रच्युत ,विचारविहीन आ तर्कशीलता सँ योजन भरि दूर । अपन जन्मक बल पर ,तीन-पांचक बल पर ,गाल बजेबाक कौशल आ ठोप-ठंकारक बलें । मंत्र कतबो मूल्यवान हो ,दू-चारि टा शब्द अपने गीलने ,दू-चारि टा कुल खानदानक नाम पर आ दू-चारिटा संभावित दक्षिणाक विचारमग्नता सँ भ्रष्ट होइत. . . . . . . धियान आबिते फेर सँ हाथ-आंखि हिलबैत भगवान के ठकैत आ जजिमान के भरोस दीबैत कि 'हमरा सन शुद्ध पूजा केओ ने करा सकैत अछि ' । मुदा पुरहित आ जजिमान मे एकटा लिखित समझौता रहै । भोजन कतबो विशिष्ट आ वैविध्य सँ भरल होए जजिमान कहथिन 'जे नून चूड़ा छैक ,आबियौ आ ग्रहण करियौ । ' आ भोजन कतबो सरल-गेन्हायल होय पंडित जी कहथिन 'ऐ सँ बढि़ के बाते होइत छैक । ' मुदा कखनो कखनो विजय बाबू सन मर्दराज सेहो छला जे ऐ लीक के अपन स्वभावे तोड़बाक प्रयास करैत छला । ओ साफ कहथिन'पंडी जी चिंता नइ करियौ ,आराम सँ खाएल जाओ । पर्याप्त दही छैक ,नून चुड़ा वला कोनो बात नइ' ,तैयो विजय बाबूक ई यथार्थवादी रूख कोनो स्थायी प्रवृत्तिक रूप धारण नइ केलकै । आ ई द्विपक्षीय समझौता संभवतः जजिमानी व्यवस्थाक सर्वोच्च तत्व रहै ।
 दोसर दिस जजिमानो सब अपन हकिमई ,जमिंदारी आ लंठई क' चर्चा क' संग । विविध प्रसंग जइ मे पुरहितक गलती कें ओ पकडि़ नेने हो ,एहनो प्रकरण जइ मे पुरहित सब कें अपन दानशीलता सँ ओ मोहि नेने होथि । कखनो कखनो त' एहन बात कि पहिले त' बिन जजिमनिका पेट कि पांजरो नइ भरैत रहेन ,मुदा आब कने मजगूत भ' गेला । आ ऐ पेट-पांजर क' चर्चा प्रायः होइत छलै । जजिमान-पुरहितक ई कांटी-मरिया निरंतर ठोकाइत रहला के बादो हमरा ई कहबा मे कोनो हर्ज नइ कि जजिमनका मे कतेको आदमी एहनो छथिन ,जे ऐ जजिमान-पुरहितक संबंध सँ आगू छथिन ,आ ओ हमरा लेल कोनो बाप-पित्ती सँ कम नइ । चाहे जानकी बाबू होथिन वा मकसूदन बाबू ,इंजीनियर साहेबक परिवार हो वा बैद्यनाथपुर मे शशि के आंगन मे ओ वृद्ध मसोमात । ई सब लोक हमरा लेल हमरा खानदानक लेल पारिजात बनि के रहला आ हमर सब कष्ट हिनका लोकनि के छाया मे हेरायत चलि गेल । नित्यप्रति क' भेंट आ हिनकर सभक दुलार कहियो वास्तविकता सँ परिचय नइ होम' देलक ,नइ त' पुरहितक जिनगी कोनो माली ,कोनो धानुक ,कोनो धोबी सँ कोन प्रकारे बेशी छैक । ओहो सब अपन हिस्सा लैत छैक आ हमहूं । यदि फल महत्वपूर्ण छैक त' एना सोचनए बहुत बेजाए त' नहिये. . . . . . . . . . . . . . . . . . . . . . . . . . . . . . . (क्रमशः )